Sjáfstæðismenn vilja afturkalla ESB-umsókn - Ísland best utan ESB - Frétt - Evrópuvaktin
Sjáfstæðismenn vilja afturkalla ESB-umsókn - Ísland best utan ESB
26. júní 2010 klukkan 22:03
39. landsfundur Sjálfstæðisflokksins áréttaði þá stefnu flokksins í stjórnmálaályktun, sem samþykkt var 26. júní, að íslensku þjóðinni vegnaði best utan Evrópusambandsins. Er þessi ályktun í samræmi við fyrri samþykktir flokksins um, að mat á hagsmunum þjóðarinnar leiði til þess, að hún sé betur sett utan ESB en innan.
Frá málefnavinnu á landsfundi sjálfstæðismanna.
Þá samþykkti landsfundurinn, að Sjálfstæðisflokkurinn setti fram þá skýru kröfu, að umsókn um aðild Íslands að ESB verði dregin til baka.
Loks segir í ályktun fundarins, að hann hafni vegferð ríkisstjórnarinnar inn í ESB, enda sé mikilvægara nú, að stjórnsýslan setji alla sína krafta í að leysa aðkallandi hagsmunamál heimila og fyrirtækja. Þjóðin eigi að hafa fyrsta og síðasta orðið um, hvort aðildarferlinu sé haldið áfram.
Sá hluti ályktunarinnar, sem lýtur að því að hafna vegferð ríkisstjórnarinnar, var í tillögu til fundarins að lokinni meðferð stjórnmálaályktunarinnar í stjórnmálanefnd fundarins. Á nefndarfundinum kynnti Ásdís Halla Bragadóttir þennan texta að ályktun. Lagði Einar K. Guðfinnsson, formaður stjórnmálanefndar, hart að sér og nefndarmönnum að samþykkja textann sem málamiðlun. Varð það niðurstaða nefndarinnar.
Á landsfundinum lagði Hallgrímur Viðar Arnarson, fyrrv. formaður Týs í Kópavogi, fram tillöguna um, að ESB-umsóknin yrði dregin til baka. Guðbjörn Guðbjörnsson, tollvörður, flutti ræðu af hálfu ESB-sinna. Kvartaði hann undan því, að umræðupunktar, sem lagðir hefðu verið fram af hálfu utanríkisnefndar flokksins um ESB-mál í málefnavinnunni, hefðu verið of neikvæðir í garð ESB. Auk þess hefði Björn Bjarnason, formaður utanríkismálanefndarinnar, ekki greint landsfundinum rétt frá viðhorfum manna í málefnahópunum. Taldi hann gengið um of gegn sjónarmiðum sínum í breytingartillögum um ESB-málefni í stjórnmálaályktuninni.
Bjarni Benediktsson, flokksformaður, og Einar K. Guðfinnsson lögðu til við fundarmenn, að þeir vísuðu ESB-breytingartillögunum við stjórnmálaályktunina til þingflokks, enda hefðu þingmenn flokksins staðið að tillögu um afturköllun ESB-umsóknarinnar á þingi. Var tillaga um þessa málsmeðferð lögð fyrir fundarmenn og var henni hafnað. Við efnislega afgreiðslu málsins var yfirgnæfandi meirihluti fundarmanna hlynntur hinum róttæku ESB-tillögum.